Frank Aaen (EL), 1997-11-13:
Jeg vil bare lige sikre mig, at den imødekommenhed, der her blev vist af både Venstre og regeringen, ikke omfatter en flytning af ikrafttrædelsesdatoen, for det var jo det centrale i hr. Svend Aage Jensbys indlæg, at det ikke måtte træde i kraft den 1. januar.
Jeg går ud fra, at vi arbejder hen imod, at dette forslag kan vedtages med ikrafttræden den 1. januar 1998.
Det, som dette forslag mest giver anledning til, er til at sige, at det er flovt, at Danmark i så mange år har haft en praksis, hvor man kan trække bestikkelse fra i skatteregnskabet.
Det synes jeg sådan set burde have været alle tidligere ordføreres indledende bemærkning: Vi støtter dette forslag, og det er flovt, at vi ikke har lavet disse regler om for længe siden.
Til den debat, jeg har haft med V og K, vil jeg bare sige, uden at man skal lægge mere i det end det, der er sagt, at det er dog trods alt interessant, at de borgerlige partier, der modtager den største støtte fra Dansk Arbejdsgiverforening og Dansk Industri, er dem, som er mest modvillige over for at stemme for dette forslag.
Det synes jeg bare giver lidt anledning til eftertanke lige i denne debat.
Så vil jeg sige til diskussionen om, at det her kan koste arbejdspladser: Ja, det kan man kigge lidt nærmere på.
Det kan det muligvis nogle steder.
Det er sådan med moral, at det nogle gange godt kan koste.
Det er sådan set det, der er baggrunden for, at man er nødt til at have en moral, nemlig at man engang imellem lader sig diktere af en idé og ikke af, hvad der lige umiddelbart er til ens eget bedste.
Selvfølgelig kan det i nogle tilfælde komme til at koste et job, men jeg vil gøre opmærksom på, at det også har kostet job i Danmark, at man har kunnet trække bestikkelse fra.
Jeg ved f.eks., at dansk tekstilindustri i meget stor udstrækning har benyttet sig af lønsystuer i Polen, og for at de kunne få det til at fungere og få deres leverancer frem i tide - det er så afgørende netop for tekstilindustrien, at varen er der lige præcis på udsalgsdagens start og ikke dagen efter - for at få det til at glide og dermed altså for overhovedet at have mulighed for at flytte tekstilarbejdspladser fra Herning til Polen, var man nødt til at operere med, at man gennem bestikkelse kunne sikre sig de korrekte leveringstider.
Så det er også gået den anden vej, men moraltabet er naturligvis det største.
Jeg vil sige, at det sidste kan man bare uden videre løse ved at sige, at det gælder alle former for bestikkelse,
Med hensyn til returkommission, som blev nævnt af hr. Jensby, er det jo helt korrekt, og det blev også nævnt fra konservativ side, at der er problemer med andre former for ydelser til ikkeoffentligt ansatte.
Det vil vi bestemt gerne medvirke til at afklare, og jeg synes også, det er helt okay, hvis man kommer med forslag til, hvordan man kan præcisere, hvad der er bestikkelse.
Det vil vi godt deltage i, så det bliver så klart og skarpt som muligt, for jeg synes, det er en uskik, og det er amoralsk.
Det er sådan, at den, der medvirker til at lokke en anden ud i noget skidt, også selv er moralsk anløben, og derfor er det en glidebane, og Dansk Industri, Dansk Arbejdsgiverforening og de partier herinde, der repræsenterer de stærkeste, burde gå i spidsen for at stoppe en sådan moralsk anløben udvikling.